b'\n_START_ARTICLE_\nRyt\xc5\xb3 Europos virtuv\xc4\x97\n_START_SECTION_\nApibr\xc4\x97\xc5\xbeimas, raida ir \xc4\xaftakos\n_START_PARAGRAPH_\nXIX a. pabaigoje atskiros Ryt\xc5\xb3 Europos tautos sukonstravo savo nacionalines virtuves, i\xc5\xa1skirdamos svarbiausius nacionalinius patiekalus. Nepaisant to, Ryt\xc5\xb3 Europos regiono \xc5\xa1ali\xc5\xb3 virtuv\xc4\x97s turi daugiau tarpusavio pana\xc5\xa1um\xc5\xb3 negu skirtum\xc5\xb3. Tai nul\xc4\x97m\xc4\x97 ilga bendra istorin\xc4\x97 patirtis (priklausymas Abiej\xc5\xb3 taut\xc5\xb3 respublikai, Rusijos imperijai, TSRS), pana\xc5\xa1ios klimato s\xc4\x85lygos._NEWLINE_Apie IX\xe2\x80\x93XI a. visame regione paplito rugin\xc4\x97 duona, kuri tapo svarbiausiu maisto produktu. Tuo metu regiono valstybes (Lenkijos karalyst\xc4\x99, Kijevo Rusi\xc4\x85) veik\xc4\x97 skirtingos tradicijos i\xc5\xa1 Vokietijos ir Bizantijos._NEWLINE_Nuo XIII a. Ryt\xc5\xb3 Europos (ypa\xc4\x8d Rusijos) kulinarij\xc4\x85 labai stipriai paveik\xc4\x97 Did\xc5\xbeiosios Step\xc4\x97s virtuv\xc4\x97s. Per totorius, karaimus ir kitas Centrin\xc4\x97s Azijos bei Sibiro tautas atkeliavo lak\xc5\xa1tiniai, virtiniai, \xc4\xafdaryti te\xc5\xa1los gaminiai, taip pat m\xc4\x97sos bei \xc5\xbeuvies r\xc5\xabkymo tradicijos._NEWLINE_Nuo XVI\xe2\x80\x93XVIII a. veikiant \xc5\xa1ioms rytieti\xc5\xa1koms ir Vakar\xc5\xb3 Europos tradicijoms ATR susiformavo savita kulinarijos mokykla, ap\xc4\x97musi dabartin\xc4\x97s Lenkijos, Lietuvos, Baltarusijos ir Ukrainos teritorijas. Joje paplito rafinuoti \xc5\xbev\xc4\x97rienos patiekalai, konditerijos gaminiai. \xc5\xa0iuo metu \xc5\xa1i bajori\xc5\xa1koji kulinarin\xc4\x97 tradicija yra nunykusi, ta\xc4\x8diau i\xc5\xa1 jos yra i\xc5\xa1lik\xc4\x99 tokie patiekalai kaip \xc5\xa1akotis, \xc5\xbeagar\xc4\x97liai, K\xc5\xab\xc4\x8di\xc5\xb3 stalo tradicijos, kurias dalinasi visos min\xc4\x97tosios \xc5\xa1alys._NEWLINE_Nuo XVIII a. Rusijai u\xc5\xbekariavus paj\xc5\xabr\xc4\xaf, ATR, ir vis labiau atsidarant \xc4\xaf Vakarus, Rusi\xc5\xa1ka virtuv\xc4\x97 prisijung\xc4\x97 prie \xc5\xa1i\xc5\xb3 vakarieti\xc5\xa1k\xc5\xb3 tradicij\xc5\xb3: visame regione \xc4\x97m\xc4\x97 stipriai plisti tuo metu nauji vakarieti\xc5\xa1ki produktai bei technologijos: \xc5\xa1okoladas, konditerija, daugyb\xc4\x97 prieskoni\xc5\xb3. Jekaterinos II valdymo laikais XVIII a. II pus\xc4\x97je apog\xc4\x97j\xc5\xb3 pasiek\xc4\x97 rafinuota rus\xc5\xb3-pranc\xc5\xabz\xc5\xb3 virtuv\xc4\x97, paplitusi tarp Rusijos imperijos aristokratijos, kurios \xc5\xbeymiausi patiekalai yra befstrogenas, Kievo kotletas, Orlovo ver\xc5\xa1iena, \xc5\xa1arlot\xc4\x97. \xc5\xa0i virtuv\xc4\x97 paveik\xc4\x97 visas tuometin\xc4\x97s Rusijos imperijos tautas._NEWLINE_XIX a. Ryt\xc5\xb3 Europ\xc4\x85 pasiek\xc4\x97 bulv\xc4\x97s, kurios labai stipriai paveik\xc4\x97 valstieti\xc5\xa1kas virtuves, tapdamos vienu svarbiausiu produktu, galin\xc4\x8diu pakeisti rugin\xc4\x99 duon\xc4\x85. Tuo metu galutinai susikristalizavo regiono nacionalin\xc4\x97s virtuv\xc4\x97s, paremtos valstie\xc4\x8di\xc5\xb3 mitybos pagrindu._NEWLINE_XX a. TSRS ir komunistiniame bloke kulinarin\xc4\x97s tradicijos labai sumenko d\xc4\x97l produkt\xc5\xb3 stygiaus. Susiformavo savoti\xc5\xa1ka Tarybin\xc4\x97 virtuv\xc4\x97. XX a. pabaigoje \xc5\xbelugus komunistiniam blokui atsik\xc5\xabrusios valstyb\xc4\x97s bando atgaivinti tradicines kulinarines tradicijas. \xc5\xa0iuo metu virtuves labai veikia globalizacijos procesai, kurie atne\xc5\xa1a daug naujovi\xc5\xb3.\n_START_SECTION_\nProduktai\n_START_PARAGRAPH_\nRyt\xc5\xb3 Europos virtuv\xc4\x97s \xc5\xa1alys dalijasi dideliu kiekiu bendr\xc5\xb3 produkt\xc5\xb3, kurie yra i\xc5\xa1skirtiniai kit\xc5\xb3 pasaulio kulinarini\xc5\xb3 tradicij\xc5\xb3 kontekste._NEWLINE_Nors daugumoje vakarieti\xc5\xa1k\xc5\xb3 virtuvi\xc5\xb3 labiausiai paplit\xc4\x99s javas yra kvietys, o pagrindinis angliavandeni\xc5\xb3 \xc5\xa1altinis\xc2\xa0\xe2\x80\x93 kvietin\xc4\x97 duona, Ryt\xc5\xb3 Europoje duona kepama i\xc5\xa1 rugi\xc5\xb3. \xc5\xa0i juoda rugin\xc4\x97 duona su \xc4\xafvairiais variantais vis dar i\xc5\xa1lieka svarbiausias maisto produktas._NEWLINE_Nors Ryt\xc5\xb3 Europoje naudojama \xc5\xa1iek tiek augalini\xc5\xb3 baltym\xc5\xb3 (\xc5\xbeirniai, pupos, rie\xc5\xa1utai), jie u\xc5\xbeima antraeil\xc4\x99 reik\xc5\xa1m\xc4\x99. Svarbiausi vis tiek i\xc5\xa1lieka gyvulin\xc4\x97s kilm\xc4\x97s baltymai. Tradici\xc5\xa1kai naudojamos m\xc4\x97sos r\xc5\xab\xc5\xa1ys yra kiauliena, jautiena, pauk\xc5\xa1tiena. Taip pat vartojama vietin\xc4\x97 \xc5\xbeuvis: daugiausia g\xc4\x97lavanden\xc4\x97 (karpis, lydeka ir pan.), bet taip pat ir Baltijos j\xc5\xabros (silk\xc4\x97s, kilk\xc4\x97, re\xc4\x8diau la\xc5\xa1i\xc5\xa1a)._NEWLINE_Tiek m\xc4\x97sa, tiek \xc5\xbeuvis labai da\xc5\xbenai apdorojami r\xc5\xabkant. Tokiu b\xc5\xabdu gaunamos labai \xc4\xafvairios de\xc5\xa1r\xc5\xb3 r\xc5\xab\xc5\xa1ys, tarp kuri\xc5\xb3 daug vietin\xc4\x97s kilm\xc4\x97s por\xc5\xab\xc5\xa1i\xc5\xb3, pvz., lietuvi\xc5\xa1kas skilandis, kinziukas. M\xc4\x97sa gali b\xc5\xabti r\xc5\xabkoma ir gabalais (taip gaunama lenki\xc5\xa1ka Pol\xc4\x99dwica). Svarbus produktas yra r\xc5\xabkyti la\xc5\xa1iniai, kurie naudojami kaip svarbus u\xc5\xbekandis. I\xc5\xa1 jo gaminami spirgu\xc4\x8diai patiekiami kaip u\xc5\xbedaras._NEWLINE_Ypa\xc4\x8d paplit\xc4\x99s pienas ir pieno produktai. Pienas vartojamas ne tik \xc5\xa1vie\xc5\xbeias, bet daug da\xc5\xbeniau perdirbtas. Sviestas naudojamas kaip svarbus riebal\xc5\xb3 \xc5\xa1altinis, grietin\xc4\x97\xc2\xa0\xe2\x80\x93 kaip svarbus u\xc5\xbedaras beveik visiems patiekalams, r\xc5\xabgpienis, kefyras\xc2\xa0\xe2\x80\x93 kaip g\xc4\x97rimas, o var\xc5\xa1k\xc4\x97\xc2\xa0\xe2\x80\x93 kaip svarbus produktas, naudojamas \xc4\xafvairiuose patiekaluose. Regione paplit\xc4\x99 ir s\xc5\xabriai, ta\xc4\x8diau, skirtingai nei Vakar\xc5\xb3 Europoje jie ma\xc5\xbeai fermentuojami ir s\xc5\xabdomi. Tokiu b\xc5\xabdu paplit\xc4\x99 var\xc5\xa1k\xc4\x97s, arba baltieji s\xc5\xabriai._NEWLINE_Kita fermentavimui naudojama produkt\xc5\xb3 grup\xc4\x97\xc2\xa0\xe2\x80\x93 dar\xc5\xbeov\xc4\x97s, grybai ir vaisiai. Jie gali b\xc5\xabti rauginami, s\xc5\xabdomi (v\xc4\x97liau paplito marinavimo tradicijos). R\xc5\xabg\xc5\xa1tus j\xc5\xb3 skonis ir fermentacijos bakterijos padeda vir\xc5\xa1kinti rieb\xc5\xb3 ir sunk\xc5\xb3 maist\xc4\x85. Da\xc5\xbeniausiai fermentuojami agurkai, kop\xc5\xabstai, \xc4\xafvair\xc5\xabs grybai._NEWLINE_Dar\xc5\xbeov\xc4\x97s naudojamos kaip ir kitur Europoje. Pa\xc5\xbeym\xc4\x97tinas gausus burok\xc5\xb3, kop\xc5\xabst\xc5\xb3 naudojimas. Svarbi\xc4\x85 viet\xc4\x85 racione u\xc5\xbeima laukiniai augalai: grybai, lapai, uogos._NEWLINE_Iki XVIII a., kol paplito egzoti\xc5\xa1kieji prieskoniai (pvz., pipiras) regione svarbiausi prieskoniai buvo vietin\xc4\x97s \xc5\xbeolel\xc4\x97s. Tarp j\xc5\xb3 pamin\xc4\x97tinas krapas, krienas, kmynas. Regionui b\xc5\xabdingi nea\xc5\xa1tr\xc5\xabs patiekalai.\n_START_SECTION_\nPatiekalai\n_START_PARAGRAPH_\nNors egzistuoja daug patiekal\xc5\xb3, b\xc5\xabding\xc5\xb3 tik vienai nacionalinei virtuvei, tarp j\xc5\xb3 bendrum\xc5\xb3 yra labai daug.\n_START_SECTION_\n\xc5\xa0altieji patiekalai\n_START_PARAGRAPH_\n\xc5\xa0altieji patiekalai\xc2\xa0\xe2\x80\x93 svarbi Ryt\xc5\xb3 Europos kulinarijos dalis. Jie da\xc5\xbenai naudojami \xc5\xa1ven\xc4\x8di\xc5\xb3 metu. Da\xc5\xbeniausiai vartojami patiekalai yra r\xc5\xabkytos m\xc4\x97sos, \xc5\xbeuvies gaminiai, s\xc5\xabriai. \xc4\xaedomi kulinarin\xc4\x97 tradicija yra m\xc4\x97sos vyniotiniai, gaminami sukant kelias m\xc4\x97sos r\xc5\xab\xc5\xa1is su vaisiais ir dar\xc5\xbeov\xc4\x97mis, verdant jas. Visame regione paplitusi \xc5\xa1altiena._NEWLINE_\xc4\x8cia paplit\xc4\x99 virt\xc5\xb3 dar\xc5\xbeovi\xc5\xb3 salotos, kuri\xc5\xb3 bene garsiausios yra Rusi\xc5\xa1kos salotos (\xd0\x9e\xd0\xbb\xd0\xb8\xd0\xb2\xd1\x8c\xd0\xb5). \xc5\xa0ios salotos tur\xc4\x97jo \xc4\xaftakos Tarybinei virtuvei ir j\xc5\xb3 supaprastintas variantas buvo i\xc5\xa1platintas visoje buvusioje TSRS. Lietuvoje j\xc5\xb3 variantas tapo \xc5\xbeinomas kaip vinegretas.\n_START_SECTION_\nSriubos\n_START_PARAGRAPH_\nGausus sriub\xc5\xb3 pasirinkimas yra vienas Ryt\xc5\xb3 Europos virtuv\xc4\x97s ypatum\xc5\xb3. Sriubos tradici\xc5\xa1kai yra b\xc5\xabtinas piet\xc5\xb3 patiekalas. Jos da\xc5\xbeniausiai yra labai so\xc4\x8dios, maistingos, u\xc5\xbedaromos grietine ir spirgu\xc4\x8diais. Sriubos gali b\xc5\xabti verdamos i\xc5\xa1 pa\xc4\x8di\xc5\xb3 \xc4\xafvairiausi\xc5\xb3 produkt\xc5\xb3: m\xc4\x97sos, \xc5\xbeuvies, dar\xc5\xbeovi\xc5\xb3, gryb\xc5\xb3, lak\xc5\xa1tini\xc5\xb3. Rusi\xc5\xa1koje virtuv\xc4\x97je jos turi savo nacionalinius pavadinimus, tokius kaip \xc5\xa1\xc4\x8di, ucha, bar\xc5\xa1\xc4\x8diai, rasolnikai, solianka. Lenki\xc5\xa1k\xc5\xb3 nacionalinis valgis fliakai\xc2\xa0\xe2\x80\x93 irgi sriuba. Atskiruose regionuose \xc5\xbeinomos ir kraujo sriubos (pvz., dz\xc5\xabki\xc5\xa1ka juka)._NEWLINE_Svarbi tradicija yra \xc5\xa1altos sriubos, vartojamos da\xc5\xbeniausiai vasar\xc4\x85. Regione paplit\xc4\x99 \xc5\xa1altibar\xc5\xa1\xc4\x8diai, giros sriubos (okro\xc5\xa1ka), duonos sriubos (tiurja).\n_START_SECTION_\nKar\xc5\xa1tieji patiekalai\n_START_PARAGRAPH_\nSeniausi valgiai buvo \xc4\xafvairios gr\xc5\xabd\xc5\xb3 ko\xc5\xa1\xc4\x97s, verdamos su m\xc4\x97sos gabaliukais, uodegomis, r\xc5\xabkytos m\xc4\x97sos gaminiais._NEWLINE_I\xc5\xa1 m\xc4\x97sos da\xc5\xbeniausiai gaminami karbonadai, kotletai, kuri\xc5\xb3 tradicijos at\xc4\x97jo i\xc5\xa1 Vokietijos._NEWLINE_Svarbi patiekal\xc5\xb3 grup\xc4\x97 yra \xc4\xafdaryti kvietin\xc4\x97s te\xc5\xa1los gaminiai, kuri\xc5\xb3 dauguma perimti i\xc5\xa1 totori\xc5\xb3 ir kit\xc5\xb3 Azijos taut\xc5\xb3. Tarp j\xc5\xb3 yra kold\xc5\xabnai, virtiniai, pyrag\xc4\x97liai, \xc4\x8deburekai. Kitas visame regione paplit\xc4\x99s i\xc5\xa1 Azijos patiekalas yra baland\xc4\x97liai._NEWLINE_Te\xc5\xa1los valgiai (lak\xc5\xa1tiniai, skryliai, var\xc5\xa1k\xc4\x97\xc4\x8diai), taip pat blynai\xc2\xa0\xe2\x80\x93 dar vienas Ryt\xc5\xb3 Europos virtuv\xc4\x97s ypatumas. J\xc5\xb3 form\xc5\xb3 ir ingredient\xc5\xb3 pasirinkimas yra labai did\xc5\xbeiulis._NEWLINE_Tarp dar\xc5\xbeovi\xc5\xb3 valgi\xc5\xb3 svarbiausi bulviniai patiekalai, kuri\xc5\xb3 \xc4\xafvairios variacijos sudaro nacionalini\xc5\xb3 virtuvi\xc5\xb3 pagrindus. Bulvi\xc5\xb3 plok\xc5\xa1tainis, v\xc4\x97darai paplit\xc4\x99 dideliame regione. Tuo tarpu cepelinai, \xc5\xbeemai\xc4\x8di\xc5\xb3 blynai\xc2\xa0\xe2\x80\x93 daugiau lokal\xc5\xabs valgiai._NEWLINE_Kar\xc5\xa1tieji patiekalai labai da\xc5\xbenai valgomi su garnyru (virtomis dar\xc5\xbeov\xc4\x97mis, ko\xc5\xa1\xc4\x97mis, bulv\xc4\x97mis). Svarbiu u\xc5\xbedaru da\xc5\xbenai yra grietin\xc4\x97, krienai, garsty\xc4\x8dios, kai kurie pada\xc5\xbeai.\n_START_SECTION_\nG\xc4\x97rimai\n_START_PARAGRAPH_\nRyt\xc5\xb3 Europa\xc2\xa0\xe2\x80\x93 daugyb\xc4\x97s specifini\xc5\xb3 ir visame pasaulyje \xc5\xbeinom\xc5\xb3 g\xc4\x97rim\xc5\xb3 t\xc4\x97vyn\xc4\x97._NEWLINE_I\xc5\xa1 nealkoholini\xc5\xb3 g\xc4\x97rim\xc5\xb3 \xc4\x8dia paplit\xc4\x99 laukini\xc5\xb3 \xc5\xbeoleli\xc5\xb3 arbatos, rauginti duonos g\xc4\x97rimai gira, vaisi\xc5\xb3 ir uog\xc5\xb3 nuovirai (morsai, kompotai), sultys. Kisielius yra vaisi\xc5\xb3 ar uog\xc5\xb3 g\xc4\x97rimas sutir\xc5\xa1tintas krakmolu._NEWLINE_Seniausias \xc5\xbeinomas alkoholinis g\xc4\x97rimas yra midus. Nors j\xc4\xaf nacionaliniu g\xc4\x97rimu laiko visos Ryt\xc5\xb3 Europos tautos, jis n\xc4\x97ra specifinis vienai kuriai nors \xc5\xa1aliai, o buvo paplit\xc4\x99s dideliame regione. \xc5\xa0iuo metu beveik i\xc5\xa1nyk\xc4\x99s._NEWLINE_Degtin\xc4\x97, taip pat atsiradusi Ryt\xc5\xb3 Europoje (nors d\xc4\x97l tikslios atsiradimo vietos diskutuojama)\xc2\xa0\xe2\x80\x93 dar vienas garsus visame pasaulyje g\xc4\x97rimas, kurio atradimas tur\xc4\x97jo \xc4\xaftakos visai eilei kit\xc5\xb3 alkoholini\xc5\xb3 g\xc4\x97rim\xc5\xb3. Tai ir starka, krupnikas, \xc4\xafvairios uog\xc5\xb3, \xc5\xbeoli\xc5\xb3 ir vaisi\xc5\xb3 trauktin\xc4\x97s, Rygos juodasis balzamas ir kt.'